Nariadenie Rady (ES, Euratom, ESUO) č. 840/95
z 10. apríla 1995,
ktorým sa mení a dopĺňa nariadenie (EHS, Euratom, ESUO) č. 2290/77, ktorým sa určujú platové pomery členov Dvoru audítorov
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 188b ods. 8,
so zreteľom na Zmluvu o založení Európskeho spoločenstva uhlia a ocele, najmä na jej článok 45b ods. 8,
so zreteľom na Zmluvu o založení Európskeho spoločenstva pre atómovú energiu, najmä na jej článok 160b ods. 8,
keďže úlohou Rady je stanoviť platy, príspevky a dôchodky predsedu a členov Dvoru audítorov;
keďže po vstupe Zmluvy o Európskej únii do platnosti sa Dvor audítorov stal orgánom Európskych spoločenstiev, a preto sa javí žiaduce zmeniť a doplniť ustanovenia nariadenia (EHS, Euratom, ESUO) č. 2290/77 [1] vzhľadom na platy a prechodné príspevky pri ukončení služby,
PRIJALA TOTO NARIADENIE:
Článok 1
1. Nariadenie (EHS, Euratom, ESUO) č. 2290/77 sa týmto mení a dopĺňa takto: článok 2 sa nahrádza takto:
"Článok 2
Základný mesačný plat členov Dvoru audítorov sa rovná čiastke vyplývajúcej z uplatnenia týchto percentných sadzieb na základný plat úradníka Európskych spoločenstiev s platovou triedou A 1 na poslednom stupni:
Predseda: 115 %,
Ostatní členovia: 108 %".
2. Článok 8 ods. 1 sa nahrádza takto:
"1. Bývalý člen Dvora audítorov poberá počas troch rokov od prvého dňa mesiaca nasledujúceho po mesiaci zániku výkonu jeho funkcie mesačný prechodný príspevok stanovený v súlade s týmto postupom:
- 40 % základného platu, ktorý dostával v čase zániku výkonu jeho funkcie, ak je jeho funkčné obdobie kratšie než dva roky,
- 45 % rovnakého platu, ak je uvedené obdobie dlhšie než dva roky, ale kratšie než tri roky,
- 50 % rovnakého platu, ak je uvedené obdobie dlhšie než tri roky, ale kratšie než päť rokov,
- 55 % rovnakého platu, ak je uvedené obdobie dlhšie než päť rokov, ale kratšie než desať rokov,
- 60 % rovnakého platu, ak je uvedené obdobie dlhšie než desať rokov, ale kratšie než pätnásť rokov,
- 65 % rovnakého platu v ostatných prípadoch."
Článok 2
Dôchodky získané v deň nadobudnutia účinnosti tohto nariadenia sa týmto nariadením nemenia.
Článok 3
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Uplatňuje sa od prvého dňa mesiaca nasledujúceho po jeho uverejnení.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 10. apríla 1995